ก.ล.ต.นับหนึ่งไฟลิ่ง KUMWEL ขาย “IPO” 130 ล้านหุ้น ลุยโรดโชว์ 13 จังหวัด 3-12 ก.ค.62
ก.ล.ต.นับหนึ่งไฟลิ่ง KUMWEL ขาย “IPO” 130 ล้านหุ้น ลุยโรดโชว์ 13 จังหวัด 3-12 ก.ค.62
ก.ล.ต.นับหนึ่งไฟลิ่ง KUMWEL ขาย “IPO” 130 ล้านหุ้น ลุยโรดโชว์ 13 จังหวัด 3-12 ก.ค.62
3 ก.ค. 2562

นายสมภพ ศักดิ์พันธ์พนม ประธานกรรมการ บริษัท แอสเซท โปรแมเนจเม้นท์ จำกัด หรือ APM ในฐานะที่ปรึกษาทางการเงิน บริษัท คัมเวล คอร์ปอเรชั่น จำกัด (มหาชน) หรือ KUMWEL เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ได้เริ่มนับหนึ่งแบบแสดงรายการข้อมูลการเสนอขายหลักทรัพย์ (ไฟลิ่ง) เพื่อเสนอขายหุ้นให้กับประชาชนทั่วไปครั้งแรก (IPO) ของ KUMWEL ในวันที่ 3 กรกฎาคม 2562
โดยบริษัทจะเดินหน้าโรดโชว์ เพื่อนำเสนอข้อมูลให้นักลงทุน และประชาชนทั่วไปได้รู้จักเกี่ยวกับ KUMWEL มากยิ่งขึ้น โดยจะทำการโรดโชว์ 13 จังหวัด ทั่วประเทศไทย ตั้งแต่วันที่ 3-12 กรกฎาคม 2562 ประกอบด้วย ชลบุรี ระยอง นครปฐม ราชบุรี ภูเก็ต พิษณุโลก นครสวรรค์ นครราชสีมา ขอนแก่น เชียงใหม่ สุราษฎร์ธานี สงขลา และกรุงเทพมหานคร
ด้านนายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด กล่าวว่า KUMWEL มีทุนจดทะเบียน 215 ล้านบาท  แบ่งเป็นหุ้นสามัญจำนวน 430 ล้านหุ้น พาร์หุ้นละ 0.50 บาท โดยเป็นหุ้นชำระแล้ว 300 ล้านหุ้น และอีก 130 ล้านหุ้น จะเสนอขายหุ้น IPO คิดเป็นสัดส่วน 30.23% ของจำนวนหุ้นสามัญทั้งหมดหลังจากที่สำนักงาน ก.ล.ต. พิจารณาอนุมัติ
ด้านนายบุญศักดิ์ เกียรติจรูญเลิศ ประธานเจ้าหน้าที่บริหาร KUMWEL กล่าวว่า บริษัทเป็นผู้ผลิตและจัดจำหน่ายผลิตภัณฑ์สำหรับระบบต่อลงดิน ระบบป้องกันฟ้าผ่า ระบบป้องกันเสิร์จ และระบบตรวจจับและเตือนภัยฟ้าผ่าอย่างครบวงจร ตามมาตรฐานสากล ภายใต้ตราสินค้า “Kumwell” ซึ่งเป็นแบรนด์ที่มีผลิตภัณฑ์ที่ครบถ้วนและหลากหลายกว่า 2,500 รายการ เพื่อตอบสนองความต้องการของลูกค้าได้อย่างครอบคลุมทุกภาคส่วน
อาทิ ระบบโครงสร้างพื้นฐานของประเทศ การคมนาคม การสื่อสารโทรคมนาคม ไปจนถึงภาคอุตสาหกรรม อาคารสิ่งปลูกสร้างเพื่อการพาณิชย์ และที่อยู่อาศัยต่าง ๆ ทั้งในและต่างประเทศ
“จากประสบการณ์อันยาวนานในธุรกิจมากว่า 20 ปี ประกอบกับการทำงานวิจัยและพัฒนาสินค้า (R&amp;D) อย่างต่อเนื่อง และให้ความใส่ใจในทุกความต้องการของลูกค้า ตลอดจนมุ่งมั่นในการผลิตสินค้าให้ได้ตามมาตรฐานสากล ทางบริษัทจึงจัดโรดโชว์ ร่วมกับที่ปรึกษาทางการเงิน เพื่อแนะนำธุรกิจให้เป็นที่รู้จักและสร้างความเชื่อมั่นต่อกลุ่มนักลงทุน และจากแนวโน้มการขยายการลงทุนของหน่วยงานภาครัฐและเอกชน ส่งผลดีกับภาพรวมของบริษัทและให้ความรู้เรื่องระบบป้องกันฟ้าผ่า ตั้งแต่การออกแบบ การติดตั้ง การบำรุงรักษา เพื่อความปลอดภัยต่อชีวิตและทรัพย์สินสู่สังคมและชุมชนต่อไป” นายบุญศักดิ์ กล่าว